সামাজিকন্যায়ওক্ষমতায়নমন্ত্রক
এনআইইপিআইডি ও এনআইএলডি-র নতুন তিনটি ভবনের আজ উদ্বোধন হয়েছে
কলকাতা, ২৪ ডিসেম্বর, ২০২১
সামাজিক ন্যায় ও ক্ষমতায়ন দপ্তরের প্রতিমন্ত্রী শ্রী রামদাস আটওয়ালে আজ ভার্চুয়ালি নভি মুম্বাইয়ের ন্যাশনাল ইন্সটিটিউট ফর দ্য এমপাওয়ারমেন্ট অফ পার্সনন্স উইথ ইন্টালেকচ্যুয়াল ডিজঅ্যাবিলিটিজ -এর আঞ্চলিক কেন্দ্রের নতুন ভবন ও কলকাতার ন্যাশনাল ইন্সটিটিউট ফর লোকোমোটর ডিজঅ্যাবিলিটিজ -এর দুটি ভবনের ভার্চুয়ালি উদ্বোধন করেছেন। কলকাতায় উদ্বোধনী অনুষ্ঠানে সামাজিক ন্যায় ও ক্ষমতায়ণ দপ্তরের প্রতিমন্ত্রী শ্রীমতী প্রতিমা ভৌমিক অনুষ্ঠানে অংশগ্রহণ করেন।
শ্রীমতী ভৌমিক জানান, বিগত ছয় বছর ধরে কেন্দ্রীয় সরকার ভিন্নভাবে সক্ষমদের উন্নয়নে বিভিন্ন প্রকল্প বাস্তবায়িত করছে। প্রধানমন্ত্রী ভিন্নভাবে সক্ষমদের সুন্দর একটি শব্দ ‘দিবাঙ্গজন’ বলে আখ্যায়িত করে থাকেন। এনআইএলডি-র দপ্তর কলকাতা থেকে সরিয়ে নিয়ে যাওয়ার বিষয়টিকে তিনি নিছক একটি গুজব বলে উল্লেখ করেন। মন্ত্রী বলেন, প্রতিবন্ধকতার বিভিন্ন সমস্যাকে দ্রুত শনাক্ত করলে সংশ্লিষ্ট ব্যক্তির পক্ষে তা সুবিধাজনক হয়। কারণ প্রাথমিক পর্যায়ে সমস্যা চিহ্নিত হলে তার প্রায় ৮০ শতাংশ সমাধান হওয়া সম্ভব। অনুষ্ঠানে পর মন্ত্রী ভিন্নভাবে সক্ষমদের কিছু সহায়ক সরঞ্জাম বিতরণ করেন। তিনি এনআইএলডি-র সবকটি দপ্তর ঘুরে দেখেন এবং উপস্থিত সকলের সঙ্গে মতবিনিয়ম করেন। কলকাতায় এনআইএলডি থেকে উন্নতমানের বিভিন্ন সরঞ্জাম তৈরি করা হচ্ছে জেনে তিনি সন্তোষ প্রকাশ করেছেন। এনআইএলডি প্রাঙ্গণে শ্রীমতী ভৌমিক ঔষধী গাছের চারা রোপণ করেন।
কলকাতায় এনআইএলডি-র ত্রিতল ছাত্রাবাসটি ২৮৬৯ বর্গমিটার এলাকা জুড়ে বিস্তৃত। এটি নির্মাণে ব্যয় হয়েছে ১০ কোটি ৩৫ লক্ষ টাকা। এখানে ১০৪ জন ছাত্রছাত্রীর জন্য ৫৭টি ঘরের ব্যবস্থা করা হয়েছে। ছাত্রাবাসে ১১৪টি শয্যার ব্যবস্থা করা হয়েছে। এই বাড়িটিতে সুন্দর রান্নাঘর ও খাবার জায়গাও আছে।
এনআইএলডি-র নব-নির্মিত তিন তলা শিক্ষা ভবনটি নির্মাণে ব্যয় হয়েছে ১০ কোটি ৩৫ লক্ষ টাকা। ২২৫৬ বর্গমিটার এলাকা জুড়ে এটি নির্মিত হয়েছে। এখানে স্নাতক স্তরের পাঠক্রমের জন্য ৪টি বড় শ্রেণীকক্ষ রয়েছে। প্রতিটি শ্রেণীকক্ষে ১১০ জন ছাত্রছাত্রী ক্লাস করতে পারবেন। স্নাতকোত্তর পর্যায়ের পঠন-পাঠনের জন্য ২০টি আসন বিশিষ্ট ৪টি ছোট শ্রেণীকক্ষ রয়েছে। এছাড়াও শিক্ষক-শিক্ষিকাদের জন্য দুটি ঘর এবং পরীক্ষা নেওয়ার জন্য ২২০ আসন বিশিষ্ট পরীক্ষাকেন্দ্র এই বাড়িটিতে রয়েছে।
নভি মুম্বাইয়ের সেকুন্দ্রাবাদে এনআইপিআইডি-র আঞ্চলিক কেন্দ্রে নব-নির্মিত ৫ তলা ভবনটি ৩ হাজার বর্গমিটার এলাকা জুড়ে নির্মিত হয়েছে। এটি নির্মাণে ব্যয় হয়েছে ১৪ কোটি ৬৭ লক্ষ টাকা। নব-নির্মিত এই ভবনে মনস্তাত্ত্বিক মূল্যায়ণ, আচরণগত পরিবর্তনে সাহায্য করা, অভিভাবকদের পরামর্শদান, বিশেষ শিক্ষার মূল্যায়ণ, শিক্ষক-শিক্ষিকাদের প্রশিক্ষণ, কারিগরি প্রশিক্ষণ ও দক্ষতা বিকাশ, দ্রুত শনাক্তকরণের জন্য পরিষেবার ব্যবস্থা করা হয়েছে।
কলকাতার অনুষ্ঠানে স্থানীয় সাংসদ অধ্যাপক সৌগত রায় উপস্থিত ছিলেন। নভি মুম্বাইয়ের অনুষ্ঠানে সামাজিক ন্যায় ও ক্ষমতায়ণ মন্ত্রকের ভিন্নভাবে সক্ষমদের ক্ষমতায়ণ দপ্তরের সচিব শ্রীমতি অঞ্জলি ভাওরা ও যুগ্ম সচিব ডঃ প্রবোধ শেঠ উপস্থিত ছিলেন।
CG/CB/NS
কলকাতায় এনআইএলডি-র নব নির্মিত দুটি ভবনের উদ্বোধনী অনুষ্ঠানে সামাজিক ন্যায় ও ক্ষমতায়ণ মন্ত্রকের প্রতিমন্ত্রী শ্রীমতী প্রতিমা ভৌমিক বক্তব্য রাখছেন
কলকাতায় এনআইএলডি-র নব নির্মিত দুটি ভবনের উদ্বোধনী অনুষ্ঠানে সামাজিক ন্যায় ও ক্ষমতায়ণ মন্ত্রকের প্রতিমন্ত্রী শ্রীমতী প্রতিমা ভৌমিক সুবিধাভোগীদের হাতে ভিন্নভাবে সক্ষমদের সহায়ক বিভিন্ন সরঞ্জাম তুলে দিচ্ছেন
কলকাতায় এনআইইপিআডি-র নব নির্মিত দুটি ভবনের উদ্বোধনী অনুষ্ঠানে সামাজিক ন্যায় ও ক্ষমতায়ণ মন্ত্রকের প্রতিমন্ত্রী শ্রীমতী প্রতিমা ভৌমিককে ভিন্নভাবে সক্ষমদের সহায়ক সরঞ্জাম উৎপাদনের জন্য সংস্থার অত্যাধুনিক ওয়ার্কশপটির বিষয়ে জানানো হচ্ছে
(Visitor Counter : 14